MINISTARSTVO UPRAVE

Maksimirska 63

10 000 ZAGREB

**n/r ministra, Lovro Kuščević**

kabinet@uprava.hr

 GRAD POREČ-PARENZO

 GRADSKO VIJEĆE

 **Goran Gašparac, vijećnik (SDP)**

 A. Butorac 22, 52440 POREČ

 gasparac.goran@gmail.com

U Poreču, 11. srpnja 2018 godine

**PREDMET:** **Prijava nepravilnosti u postupku provođenja javnog natječaja za**

 **prodaju nekretnine k.č.br. 626/1 k.o. Poreč („STARO NOGOMETNO**

 **IGRALIŠTE“), Grad Poreč-Parenzo, od 11.06.2018 godine**

Poštovani ministre Kuščević,

 kao vijećnik Gradskog vijeća Grada Poreča-Parenzo dužan sam Vas izvijestiti o nepravilnostima koje je Grad Poreč-Parenzo učinio pri raspisivanju javnog natječaja za prodaju nekretnine k.č.br. 626/1 k.o. Poreč („STARO NOGOMETNO IGRALIŠTE“), prikupljanjem pisanih ponuda, od 11.06.2018 godine, te od Vas zatražiti da zaštitite zakonitost postupka kako njegov nastavak ne bi prouzročio štetne posljedice i za Grad Poreč-Parenzo i za ponuditelje koji će se s ponudama javiti na natječaj.

 Nepravilnosti u provođenju javnog natječaja ogledaju se u sljedećem:

1. Dana **11.06.2018 god.** predsjednik Komisije za raspolaganje gradskom imovinom veće vrijednosti (radnog tijela GV-a) je temeljem Zaključka Komisije za raspolaganje gradskom imovinom veće vrijednosti Gradskog vijeća Grada Poreča – Parenzo, Klasa:944-13/16-01/22 , Ur.broj: 2167/01-02/04-18-2 od 30.05.2018. godine, objavio **JAVNI NATJEČAJ za prodaju nekretnine k.č.br. 626/1 k.o. Poreč („STARO NOGOMETNO IGRALIŠTE“), prikupljanjem pisanih ponuda** – u naravi staro nogometno igralište u centru grada.
2. Dana **21.06.2018 god.** (dakle, nakon zaključka pod A) određen je prijedlog dnevnog reda 11. sjednice Gradskog vijeća Grada Poreča-Parenzo (28.06. i 05.07.), od kojih je jedna od točaka bila **donošenje Plana prodaje nekretnina (gradske imovine) za 2018 godinu** – između ostalih i nekretnina označena pod A, **k.č.br. 626/1 k.o. Poreč („STARO NOGOMETNO IGRALIŠTE“)**.

Iz svega gore navedenog proizlaze sljedeći zaključci:

1. **Činjenični zaključak:** radno tijelo GV-a Grada Poreča-Parenzo donijelo je Zaključak koji se **ne temelji na odluci Gradskog vijeća**,
2. **Pravni zaključak:** Zaključak o prodaji nekretnine Staro nogometno igralište (kao i ostalih nekretnina sa održane sjednice) Komisije za raspolaganje gradskom imovinom veće vrijednosti Grada Poreča-Parenzo – **je ništavan** budući da Gradsko vijeće Grada Poreča-Parenzo nije donijelo odluku o Planu prodaje nekretnina za 2018 godinu.

***OBRAZLOŽENJE:***

Zakonska osnova za prodaju nekretnina u vlasništvu JLS je članak 48. st.2. i 3. Zakona o lokalnoj i regionalnoj (područnoj) samoupravi, u kojem piše:

*"... Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu jedinice i provedeno u skladu sa zakonom.*

*O stjecanju i otuđivanju nekretnina i pokretnina te raspolaganju ostalom imovinom većom od vrijednosti utvrđenih stavkom 2. ovoga ĉlanka odlučuje predstavniĉko tijelo jedinice lokalne, odnosno područne (regionalne) samouprave."*

 Prema Uredbi Vlade RH o obveznom sadržaju plana upravljanja imovinom JLS dužna je donijeti Strategiju upravljanja imovinom u vlasništvu Grada s analizom stanja za srednjoročno razdoblje, te u skladu s njom i godišnji plan upravljanja imovinom Grada. Upravljanje ne znači prodaja. Grad Poreč-Parenzo nema srednjoročnu strategiju, a niti plan upravljanja imovinom. Grad Poreč-Parenzo pod planom upravljanja imovinom podrazumijeva - plan prodaje imovine - što je potpuno pogrešno.

 Komisija za raspolaganje gradskom imovinom veće vrijednosti (radno tijelo Gradskog vijeća osnovano za pripremu i provedbu njegovih odluka) dana 30.05. 2018 godine stavlja na dnevni red sjednice:

* pod točkom 1. Prijedlog prodaje starog nogometnog igrališta i
* pod točkom 2. Prijedlog prodaje nekretnina za 2018 godinu.

Pod točkom 1. Komisija donosi zaključak o prodaji nekretnine Staro nogometno igralište u tekstu i prijedlogu ugovora koji se nalazi u privitku radnih materijala za sjednicu, a pod točkom 2. plan prodaje nekretnina za 2018 godinu koje upućuje na usvajanje Gradskom vijeću.

 U Planu prodaje nekretnina za 2018 godinu je i Staro nogometno igralište, za koje je komisija zaključkom na istoj sjednici već neovlašteno utvrdila:

1. da se za isto raspisuje javni natječaj o prodaji
2. na prijedlog predsjednika Komisije samoinicijativno odredila početnu cijenu,
3. samoinicijativno odredila objavu javnog natječaja (s predloženim tekstom)
4. samoinicijativno objavila javni natječaj 11.06.2018 god. (u potpisu je predsjednik Komisije)

 Dakle, predsjednik Komisije za raspolaganje imovinom veće vrijednosti je protivno Zakonu i Poslovniku o radu GV-a, derogirao ovlasti i nadležnosti Gradskog vijeća, te je samoinicijativno u ime GV-a neovlašteno raspisao javni natječaj za prodaju nekretnina, a da za to nije imao potrebnu Odluku GV-a za pokretanje postupka prodaje nekretnine.

 Na cijeli ovaj nelegalni postupak provođenja javnog natječaja za prodaju nekretnine Staro nogometno igralište, koje je upravo u tijeku i ističe dana 11.07.2018 god., u zaštiti zakonitosti njegove provedbe nisu se, do današnjeg dana, oglasili ni gradonačelnik ni nadležne gradske službe.

 Neozbiljno je i potpuno neučinkovito sredinom godine donositi plan prodaje nekretnina, koji se trebao donijeti zajedno s proračunom za kalendarsku godinu. Budući da je gradonačelnik povukao s dnevnog reda 11. sjednice GV-a prijedlog Plana prodaje nekretnina za 2018 godinu, Gradsko vijeće Grada Poreča-Parenzo još uvijek isti nije donijelo, pa se shodno tome, do njegovog donošenja u 2018. godini ne može raspisati niti jedan javni natječaj za prodaju nekretnina u vlasništvu Grada Poreča-Parenzo.

 Goran Gašparac (SDP)

 vijećnik Gradskog vijeća

 Grada Poreča-Parenzo

 A. Butorac 22, 52440 POREČ

 e-mail: gasparac.goran@gmail.com

 mob: 095 879 19 04